[{"text_idx": "#000003", "text": "20:1Bwrlwm y BaeCyfoesDiwylliantFfordd o FywLlyfrauPabell RocPortreadSteil"}, {"text_idx": "#000005", "text": "Gwaith bron a\u0302 chael ei gwblhau ar ganolfan gymunedol Pwllheli"}, {"text_idx": "#000006", "text": "Bydd Neuadd Dwyfor ar ei newydd wedd yn cynnwys ystafelloedd cyfarfod a gofodau aml-bwrpas i drigolion lleol"}, {"text_idx": "#000007", "text": "Mae\u2019r gwaith ar fin cael ei gwblhau ar un o ganolfannau tref Pwllheli, sydd wedi bod ar gau ers diwedd 2020."}, {"text_idx": "#000008", "text": "Dros y cyfnod hynny, mae gwelliannau gwerth \u00a3900,000 wedi cael ei wneud i Neuadd Dwyfor, sy\u2019n cynnwys llyfrgell gyhoeddus, theatr a sinema i drigolion lleol."}, {"text_idx": "#000009", "text": "Gyda\u2019r arian a gafodd ei ddarparu gan Gyngor Gwynedd a thrwy grantiau Llywodraeth Cymru, mae\u2019r llyfrgell wedi cael ei ailddylunio\u2019n llwyr ac mae gofod mwy pwrpasol wedi ei gyflwyno ledled yr adeilad."}, {"text_idx": "#000010", "text": "Bydd y gofodau amlbwrpas ac ystafelloedd cyfarfod newydd yn caniata\u0301u i bobol weithio yn y ganolfan, yn hytrach na gorfod llogi swyddfa yn y dref."}, {"text_idx": "#000011", "text": "Y bwriad yw ailagor y llyfrgell i\u2019r cyhoedd ar ddydd Llun, Chwefror 14, tra bydd goleuadau\u2019r theatr a\u2019r sinema yn cael eu cynnau unwaith eto yn yr wythnosau dilynol."}, {"text_idx": "#000012", "text": "\u201cRydyn ni\u2019n gwybod fod pobol wedi aros yn amyneddgar ar gyfer ailagor Neuadd Dwyfor ar ei newydd wedd, ac rydyn ni\u2019n falch fod y rhan fwyaf o\u2019r gwaith wedi\u2019i gwblhau,\u201d meddai\u2019r Cynghorydd Gareth Thomas, yr Aelod Cabinet sydd a\u0302 chyfrifoldeb am yr Economi a Chymuned ar Gyngor Gwynedd."}, {"text_idx": "#000013", "text": "Gwaith ar y gweill yng nghyntedd yr adeilad ym mis Mai 2021"}, {"text_idx": "#000014", "text": "\u201cI ddechrau, fe fydd y llyfrgell a\u2019r ardal cyntedd newydd yn Neuadd Dwyfor yn agor, gyda gwaith manion i orffen yn y theatr a\u2019r sinema."}, {"text_idx": "#000015", "text": "\u201cFe fydd y llyfrgell ar ei newydd wedd yn cynnig yr un ystod o wasanaeth yn y llyfrgell, gan gynnwys benthyca pob math o lyfrau, defnyddio cyfrifiaduron cyhoeddus a Wi-Fi, a bydd gennyn ni hefyd adran blant newydd sbon a fydd yn ofod delfrydol ar gyfer amseroedd stori a sesiynau rhigwm a cha\u0302n i fabanod."}, {"text_idx": "#000016", "text": "\u201cByddwn yn cyhoeddi manylion am ein hamseroedd stori ar ein tudalennau Facebook a Twitter, ynghyd a sut i gofrestru."}, {"text_idx": "#000017", "text": "\u201cYn ogystal, fe fydd yna wefan newydd Neuadd Dwyfor ar gael cyn hir, i gyd-fynd gyda\u2019r rhaglen amrywiol a diddorol, a chyfle i bawb mwynhau diod a sioeau yn y lolfeydd newydd braf.\u201d"}, {"text_idx": "#000019", "text": "Y gwaith yn agosa\u0301u at ei derfyn"}, {"text_idx": "#000020", "text": "\u201cMae ein staff yn hapus iawn gyda\u2019r gwelliannau sydd wedi digwydd hyd yma yn Neuadd Dwyfor, ac yn falch iawn bod yr adeilad rhestredig hynafol wedi gweld buddsoddiad i wella\u2019r cyfleusterau sydd yno,\u201d meddai."}, {"text_idx": "#000021", "text": "\u201cTra\u2019n bod ni\u2019n edrych ymlaen yn arw i ailagor Neuadd Dwyfor, fe fydd yna waith yn parhau yn 2022 \u2013 ond ni fydd hynny yn amharu ar fwynhad y cyhoedd o\u2019r adeilad."}, {"text_idx": "#000022", "text": "\u201cBydd drysau mynedfa newydd yn cael eu gosod, a bydd gwaith atal damprwydd yn cael ei gwblhau er mwyn gofalu am yr adeilad am y blynyddoedd i ddod."}, {"text_idx": "#000023", "text": "\u201cBydd gwaith pellach yn cael ei gwblhau i\u2019r waliau allanol er mwyn sicrhau fod yr adeilad coch hyfryd yma yng nghanol tref Pwllheli yn sefyll ac yn ffynnu am y can mlynedd nesaf.\u201d"}, {"text_idx": "#000024", "text": "Y gwaith o adnewyddu Neuadd Dwyfor yn derbyn hwb ychwanegol"}, {"text_idx": "#000026", "text": "Siom cyn-enillydd Llangollen am \u201cguddio\u2019r Gymraeg\u201d ar wefannau cymdeithasol yr w\u0302yl\nSwyddogion am waredu dyfais yn Llanllwni\nCyhoeddi gwybodaeth newydd am iaith a phoblogaeth\nEnwau Cymraeg ar ysgolion Saesneg yn ennyn gwrthwynebiad\nAgor ysgol Saesneg newydd yn \u201cgam yn o\u0302l i addysg Gymraeg\u201d"}]